ไฟแนนซ์ทูเดย์
โดย...ช.ชดา
8 มิ.ย. 2559

โดย...ช.ชดา
...ในที่สุดรัฐบาล คสช.ของ พล.อ.ประยุทธ์ จันทร์โอชา ก็ทำคลอดกฎหมายฉบับประวัติศาสตร์อีกฉบับ คือ ร่าง พ.ร.บ.ภาษีที่ดินและสิ่งปลูกสร้าง ที่คณะรัฐมนตรี (ครม.) อนุมัติให้ผ่านร่างกฎหมายโดยเว้นการเก็บภาษีบ้านหลังแรกราคาไม่เกิน 50 ล้านบาท ส่วนที่ดินประเภทอื่นเสียภาษีเป็นขั้นบันได
แม้ ครม.จะผ่านร่างกฎหมายแล้ว แต่ยังมีด่านที่สอง คือ สภานิติบัญญัติแห่งชาติ (สนช.) ที่จะนำร่างกฎหมายไปพิจารณาอีกครั้ง ซึ่งไม่รู้จะไปโดนแก้ไขในชั้นกรรมาธิการ สนช.อีกมากน้อยแค่ไหน เรื่องนี้ก็ต้องติดตามดูอย่ากะพริบตา เพราะกฎหมายนี้มีผลกระทบต่อคนทั้งประเทศ
...อย่าลืมว่าวันที่ 9 มิ.ย.นี้ แบงก์ชาติจะเปิดให้แลกธนบัตรที่ระลึกเฉลิมพระเกียรติพระบาทสมเด็จพระเจ้าอยู่หัว เนื่องในโอกาสฉลองสิริราชสมบัติครบ 70 ปี ชนิดราคา 70 บาท จำนวน 20 ล้านฉบับ โดยจ่ายแลกธนบัตรพร้อมแผ่นบรรจุในราคา 100 บาท รายได้ส่วนต่างทั้งหมดจะนำขึ้นทูลเกล้าฯ ถวาย 
ประชาชนที่สนใจสามารถติดต่อขอแลกซื้อได้ที่ธนาคารพาณิชย์ ธนาคารออมสิน ธนาคารเพื่อการเกษตรและสหกรณ์การเกษตร ธนาคารอาคาร สงเคราะห์ และธนาคารอิสลามแห่งประเทศไทย